CELEX: 52013PC0131
Language: mt
Date: 2013-03-12
Title: Proposta għal DEĊIŻJONI TAL-KUNSILL dwar it-tressiq ta’ proposta, f’isem l-Unjoni Ewropea, biex ċerti sustanzi kimiċi oħrajn jitniżżlu fl-Anness A tal-Konvenzjoni ta’ Stokkolma dwar Materjal Organiku Persistenti li Jniġġes

|
			
		
		
		52013PC0131
		
			Proposta għal DEĊIŻJONI TAL-KUNSILL dwar it-tressiq ta’ proposta, f’isem l-Unjoni Ewropea, biex ċerti sustanzi kimiċi oħrajn jitniżżlu fl-Anness A tal-Konvenzjoni ta’ Stokkolma dwar Materjal Organiku Persistenti li Jniġġes /* COM/2013/0131 final - 2013/0073 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Il-Konvenzjoni ta’ Stokkolma dwar Materjal
Organiku Persistenti li Jniġġes (minn hawn ’il quddiem imsejħa
“il-Konvenzjoni”), li kienet approvata bid-Deċiżjoni
tal-Kunsill 2006/507/KE[1],
daħlet fis-seħħ fis-17 ta’ Mejju 2004.
L-għan tal-Konvenzjoni huwa li saħħet il-bniedem u l-ambjent
jitħarsu mill-materjal organiku persistenti li jniġġes (il-POP).
Il-Konvenzjoni tipprovdi qafas, ibbażat fuq il-prinċipju
tal-prekawzjoni, għall-eliminazzjoni tal-produzzjoni, l-użu,
l-importazzjoni u l-esportazzjoni ta’ tnejn u għoxrin tip ta’ materjal
organiku persistenti li jniġġes li huma ta’ prijorità dal-ħin,
għall-immaniġġar u r-rimi sikur tagħhom u
għall-eliminazzjoni jew it-tnaqqis tar-rilaxxi ta’ ċerti tipi ta’ materjal
organiku persistenti li jniġġes mhux intenzjonat.
Ir-Regolament (KE) Nru 850/2004 dwar
pollutanti organiċi persistenti[2]
jimplimenta fil-liġi tal-Unjoni l-impenji stabbiliti fil-Konvenzjoni u
fil-Protokoll għall-Konvenzjoni tal-1979 dwar it-Tniġġis
Transkonfinali tal-Arja Fuq Distanza Twila rigward Materjal Organiku
Persistenti li Jniġġes (minn hawn ’il quddiem imsejjaħ
“il-Protokoll”), li kien approvat bid-Deċiżjoni
tal-Kunsill 2004/259/KE[3].
L-Artikolu 8(1) tal-Konvenzjoni jistipula
li kwalunkwe Parti tista’ tressaq proposta lis-Segretarjat biex sustanza kimika
titniżżel fl-Annessi A, B jew Ċ tal-Konvenzjoni, li
mbagħad tiġi rriveduta mill-Kumitat għall-Analiżi
tal-Materjal Organiku Persistenti li Jniġġes skont
l-Artikolu 8(3) u (4). Il-proposta għandu jkun fiha t-tagħrif
speċifikat fl-Anness D. Il-proċedura għall-adozzjoni
tal-emendi għall-Annessi hija rregolata mill-Artikolu 22
tal-Konvenzjoni.
Skont it-tagħrif xjentifiku disponibbli u
r-rapporti ta’ analiżi, u filwaqt li jitqiesu kif xieraq ukoll il-kriterji
tal-eżami analitiku mniżżlin fl-Anness D tal-Konvenzjoni,
id-dikofol juri karatteristiċi ta’ materjal organiku persistenti li
jniġġes.
Id-dikofol ma ġiex inkluż[4] bħala sustanza attiva
fl-Anness I tad-Direttiva 91/414/KEE
tal-15 ta’ Lulju 1991 li tikkonċerna t-tqegħid fis-suq
ta’ prodotti għall-protezzjoni tal-pjanti[5].
Barra minn hekk, id-dikofol ma ġiex inkluż[6] fl-Anness I jew IA
tad-Direttiva 98/8/KE tal-Parlament Ewropew u tal-Kunsill
tas-16 ta’ Frar 1998 dwar it-tqegħid fis-suq tal-prodotti bijoċidali[7]. Għalhekk, it-tqegħid
fis-suq tas-sustanza u l-użu tagħha diġà waqfu jew tnaqqsu
drastikament fl-UE.
Fl-2008, abbażi tal-profil tar-riskju u
tar-rapport sommarju għad-dikofol[8]
imħejjija mill-Pajjiżi l-Baxxi, l-UE għażlet id-dikofol
biex jitniżżel bħala materjal organiku persistenti li
jniġġes skont il-Protokoll. Barra minn hekk, il-Kumitat
għall-Analiżi tal-Materjal Organiku Persistenti li Jniġġes
ivvaluta d-dikofol bħala alternattiva potenzjali għall-endosulfan.
Abbażi ta’ din il-valutazzjoni, il-Kumitat għall-Analiżi
tal-Materjal Organiku Persistenti li Jniġġes iqis li d-dikofol
jissodisfa l-kriterji tal-Anness D tal-Konvenzjoni u għalhekk jista’
jitqies bħala materjal organiku persistenti li jniġġes.
Ma jistax jiġi eskluż li d-dikofol
għadu jiġi prodott, użat jew irrilaxxat bla ħsieb fuq skala
kbira f’pajjiżi oħra. Minħabba l-possibbiltà tat-trasport
ambjentali fuq firxa wiesgħa ta’ din is-sustanza kimika, il-miżuri li
ttieħdu f’livell nazzjonali jew tal-Unjoni mhumiex biżżejjed
biex jitħares livell għoli ta’ protezzjoni tal-ambjent u ta’
saħħet il-bniedem u għalhekk hija meħtieġa azzjoni
internazzjonali aktar wiesgħa.
Fil-kuntest tal-laqgħa li jmiss
tal-Kumitat għall-Analiżi tal-Materjal Organiku Persistenti li
Jniġġes li għandha ssir f’Ottubru tal-2013, huwa xieraq li
l-Kummissjoni tressaq proposta, f’isem l-Unjoni, lis-Segretarjat
tal-Konvenzjoni ta’ Stokkolma biex id-dikofol jitniżżel bħala
sustanza li għandha tiġi inkluża fl-Anness A. Dan
jikkostitwixxi pożizzjoni li għandha tittieħed f’isem l-Unjoni
għall-għanijiet tal-Artikolu 218(9) tat-TFUE.
2013/0073 (NLE)
Proposta għal
DEĊIŻJONI TAL-KUNSILL
dwar it-tressiq ta’ proposta, f’isem l-Unjoni
Ewropea, biex ċerti sustanzi kimiċi oħrajn jitniżżlu
fl-Anness A tal-Konvenzjoni ta’ Stokkolma dwar Materjal Organiku
Persistenti li Jniġġes
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikulari l-Artikolu 191(1)
tiegħu, flimkien mal-Artikolu 218(9) tiegħu, 
Wara li kkunsidra l-proposta tal-Kummissjoni
Ewropea,
Billi:
(1)       L-Unjoni rratifikat
il-Konvenzjoni ta’ Stokkolma dwar Materjal Organiku Persistenti li
Jniġġes (minn hawn ’il quddiem imsejħa “il-Konvenzjoni”)
fis-16 ta’ Novembru 2004 bid-Deċiżjoni tal-Kunsill 2006/507/KE
tal-14 ta’ Ottubru 2004 dwar il-konklużjoni, f’isem
il-Komunità Ewropea, tal-Konvenzjoni ta’ Stokkolma dwar Materjal Organiku
Persistenti li Jniġġes[9].
(2)       Bħala Parti
għall-Konvenzjoni, l-Unjoni tista’ tagħmel proposti biex jiġu
emendati l-Annessi tal-Konvenzjoni. L-Anness A tal-Konvenzjoni jagħti
lista tal-materjal organiku persistenti li jniġġes (il-POP) li
għandu jiġi eliminat.
(3)       Skont it-tagħrif
xjentifiku disponibbli u r-rapporti ta’ analiżi, u filwaqt li jitqiesu kif
xieraq ukoll il-kriterji tal-eżami analitiku mniżżlin
fl-Anness D tal-Konvenzjoni, id-dikofol juri karatteristiċi ta’
materjal organiku persistenti li jniġġes. 
(4)       L-UE għażlet
id-dikofol bħala materjal organiku persistenti li jniġġes
potenzjali skont il-Protokoll għall-Konvenzjoni tal-1979 dwar
it-Tniġġis Transkonfinali tal-Arja Fuq Distanza Twila. Barra minn
hekk, skont il-valutazzjoni preliminari li għamel il-Kumitat
għall-Analiżi tal-Materjal Organiku Persistenti li Jniġġes,
li twettqet fil-kuntest tal-identifikazzjoni ta’ alternattivi
għall-endosulfan, id-dikofol jissodisfa l-kriterji stabbiliti
fl-Anness D tal-Konvenzjoni.
(5)       It-tqegħid fis-suq
tad-dikofol u l-użu tiegħu diġà waqfu fl-Unjoni. Ma jistax
jiġi eskluż li s-sustanza għadha tiġi prodotta, użata
jew irrilaxxata bla ħsieb fuq skala kbira f’pajjiżi terzi.
(6)       Minħabba l-possibbiltà
tat-trasport ambjentali fuq firxa wiesgħa tad-dikofol, il-miżuri li
ttieħdu f’livell nazzjonali jew tal-Unjoni mhumiex biżżejjed
biex jitħares livell għoli ta’ protezzjoni tal-ambjent u ta’
saħħet il-bniedem u għalhekk hija meħtieġa azzjoni
internazzjonali aktar wiesgħa.
(7)       Għalhekk, l-Unjoni
għandha tressaq proposta lis-Segretarjat tal-Konvenzjoni biex id-dikofol
jitniżżel fl-Anness A tal-Konvenzjoni,
ADOTTA DIN ID-DEĊIŻJONI: 
Artikolu 1
1. L-Unjoni għandha tressaq proposta biex
id-dikofol (li għandu n-numru tas-CAS 115-32-2) jitniżżel
fl-Anness A tal-Konvenzjoni ta’ Stokkolma dwar Materjal Organiku
Persistenti li Jniġġes (minn hawn ’il quddiem imsejħa
“il-Konvenzjoni”).
2. Il-Kummissjoni għandha tibgħat
il-proposta lis-Segretarjat tal-Konvenzjoni f’isem l-Unjoni u fiha għandha
tinkludi t-tagħrif kollu meħtieġ skont l-Anness D
tal-Konvenzjoni.
Artikolu 2
Din id-Deċiżjoni għandha
tidħol fis-seħħ fil-jum tal-adozzjoni tagħha. 
Magħmul fi Brussell,
                                                                       Għall-Kunsill
                                                                       Il-President
[1]               ĠU L 209, 31.7.2006,
p. 1.
[2]               ĠU L 158, 30.4.2004,
p. 7.
[3]               ĠU L 81, 19.3.2004, p. 35.
[4]               Id-Deċiżjoni tal-Kummissjoni 2008/764/KE
tat-30 ta’ Settembru 2008 dwar l-esklużjoni tad-dikofol
fl-Anness I tad-Direttiva tal-Kunsill 91/414/KEE u l-irtirar ta’
awtorizzazzjonijiet għal prodotti għall-protezzjoni tal-pjanti li
fihom dik is-sustanza (ĠU L 262, 1.10.2008, p. 40).
[5]               ĠU L 230, 19.8.1991, p. 1.
[6]               Ir-Regolament tal-Kummissjoni (KE) Nru 1451/2007
tal-4 ta’ Diċembru 2007 dwar it-tieni fażi
tal-programm ta’ ħidma ta’ 10 snin imsemmi fl-Artikolu 16(2)
tad-Direttiva 98/8/KE tal-Parlament Ewropew u tal-Kunsill rigward
it-tqegħid fis-suq ta’ prodotti bijoċidali (ĠU L 325,
11.12.2007, p. 3).
[7]               ĠU L 123, 24.4.1998, p. 1.
[8]               Dawn jinsabu fuq l-internet fl-indirizz tal-internet li
ġej:
http://www.unece.org/fileadmin/DAM/env/lrtap/TaskForce/popsxg/2008/Dicofol_RA%20dossier_proposal%20for%20submission%20to%20UNECE%20POP%20protocol.pdf.
[9]               ĠU L 209, 31.7.2006, p. 1.